ট্রেনে চেপে শিয়ালদহ যাচ্ছিলেন প্রাথমিক শিক্ষক মইদুল ইসলাম। পার্ক সার্কাস স্টেশন ছাড়িয়ে ট্রেন তখন শিয়ালদহমুখী। আচমকাই রেললাইনের ধারে স্কুল ইউনিফর্ম পরিহিত একটি ছেলেকে মুখ থুবড়ে পড়ে থাকতে দেখেন মইদুল। চলন্ত ট্রেন থেকেই জীবন বিপন্ন করে তিনি ঝাঁপ দেন রেললাইনে। দৌঁড়ে গিয়ে দেখেন তখন ছেলেটির শরীরে প্রাণ আছে। চিৎকার করে আশপাশের এলাকা থেকে লোকজনকে জড়ো করেন তিনি। কাছেই জিআরপি-এর কয়েক জন কর্মী ছিলেন তাঁরাও ছুটে আসেন। 

জীবন বিপন্ন করে আহত ছাত্রকে উদ্ধার করা শিক্ষক মইদুল ইসলাম
এরপরই, মইদুল স্থানীয় মানুষজনের সহায়তায় ছেলেটিকে সোজা ন্যাশনাল মেডিক্যাল কলেজ হাসপাতালে নিয়ে যান। জানা গিয়েছে, স্কুল ইউনিফর্ম পরা ছেলেটির নাম মহম্মদ ইলিয়াস খান। তার কাছে থাকা পরিচয়পত্র থেকে জানা গিয়েছে ইলিয়াস শিয়ালদহের সূর্য সেন স্ট্রিটের এম এল জুবলি ইনস্টিটিউশনের ক্লাস সেভেনের ছাত্র।  
ইলিয়াসের মাথায় গুরুতর আঘাত ছিল। তার অবস্থা সঙ্কটজনক বলেই জানিয়েছিলেন চিকিৎসকরা। মাথায় অস্ত্রোপচারও করা হয়।কিন্তু, ঘণ্টাখানেক পরেই মৃত্যু হয় ইলিয়াসের। মনে করা হচ্ছে ভিড় ট্রেনে দরজার বাইরে ঝুলেছিল ইলিয়াস। শিয়ালদহ স্টেশনে ট্রেন ঢোকার মুখে কোনওভাবে সাইডে থাকা বারপোস্টে মাথা ঠুকে যায়। এর জেরেই চলন্ত ট্রেন থেকে সে ছিটকে গিয়ে রেললাইনের পাশে গিয়ে পড়ে বলে জিআরপি মনে করছে। ইলিয়াসের বাড়ি ট্যাংরার কিলখানায়। বাড়ির লোকের দাবি, বাসে করে স্কুলে যাওয়ার কথা ছিল ইলিয়াসের। মনে করা হচ্ছে, বন্ধুদের সঙ্গে ট্রেনে চেপেছিল সে। সেই সময়ই ঘটনাটি ঘটে। 
যিনি নিজের জীবন বিপন্ন করে ইলিয়াসকে রেললাইনের ধার উদ্ধার করেছিলেন সেই শিক্ষক মইদুল ইসলামের অভিযোগ, জিআরপি-র লোকজন কাছে দাঁড়িয়ে থাকলেও প্রথমে ছুটে আসেননি। এদিকে, ইলিয়াসের বাড়ির লোক আরপিএফ এবং জিআরপি-র বিরুদ্ধে অমানবিকতার অভিযোগ এনেছেন। তাঁদের অভিযোগ, ঘটনার সঙ্গে সঙ্গে যদি জিআরপি বা আরপিএফ উদ্যোগ নিলে অনেক আগেই হাসপাতালে আনা যেত ইলিয়াসকে। সেক্ষেত্রে তার বাঁচার সম্ভাবনা অনেকটাই বেড়ে যেত। শিক্ষক মইদুল যখন ইলিয়াসকে উদ্ধার করেছিলেন তার অনেকটা সময় আগে থেকেই সে রেল লাইনের ধারে পড়েছিল বলে জানা গিয়েছে। যদিও, পরিবারের অভিযোগ নিয়ে আরপিএফ বা জিআরপি কোনও প্রতিক্রিয়া দেয়নি। 
দেখুন সেই ভিডিও...